3.

članak 13. zamjenjuje se sljedećim: „Članak 13. Podsustavi 1. Središnje banke Eurosustava pružaju podsustavima usluge prijenosa sredstava u novcu središnje banke u PM-u s pristupom preko pružatelja mrežnih usluga sustava TARGET2. Takve su usluge uređene dvostranim sporazumima između središnjih banaka Eurosustava i odnosnih podsustava. 2. Dvostrani sporazumi s podsustavima koji upotrebljavaju ASI moraju biti u skladu s Prilogom IV. Osim toga, središnje banke Eurosustava osiguravaju da se u takvim dvostranim sporazumima na odgovarajući način primjenjuju sljedeće odredbe Priloga II.: (a) članak 8. stavak 1. (tehnički i pravni zahtjevi); (b) članak 8. stavci od 2. do 5. (postupak prijave), s iznimkom da se od podsustava zahtijeva da umjesto ispunjavanja mjerila za pristup iz članka 4. ispunjavaju mjerila za pristup iz definicije pojma „podsustav” iz članka 1. Priloga II.; (c) raspored rada iz Dodatka V.; (d) članak 11. (zahtjevi za suradnju i razmjenu informacija), osim stavka 8.; (e) članci 27. i 28. (postupak neprekinutog poslovanja i postupak pri nepredvidivim događajima te sigurnosni zahtjevi i postupak kontrole), pri čemu je naknada koja se koristi kao osnova za izračun novčanih kazni za nepoštovanje sigurnosnih zahtjeva kako je utvrđeno u članku 28. Priloga II. naknada iz stavka 18. točke 1. podtočke (a) Priloga IV.; (f) članak 31. (sustav odgovornosti); (g) članak 32. (pravila o dokazivanju); (h) članci 33. i 34. (trajanje, trajno i privremeno isključenje iz sudjelovanja), osim članka 34. stavka 1. točke (b); (i) članak 35., prema potrebi (zatvaranje PM računa); (j) članak 38. (pravila o povjerljivosti); (k) članak 39. (zahtjevi Unije za zaštitu podataka, sprečavanje pranja novca i povezana pitanja); (l) članak 40. (zahtjevi za obavijesti); (m) članak 41. (ugovorni odnos s pružateljem mrežnih usluga sustava TARGET2); (n) članak 44. (pravila o mjerodavnom pravu, nadležnosti i mjestu izvršenja); (o) članak 45.a stavak 1. (prijelazna odredba). 3. Dvostrani sporazumi s podsustavima koji upotrebljavaju PI moraju biti u skladu sa svim sljedećim: (a) Prilogom II. osim glave V. i dodataka VI. i VII.; i (b) člankom 18. Priloga IV. Za potrebe točke (a), naknada koja se koristi kao osnova za izračun novčanih kazni za nepoštovanje sigurnosnih zahtjeva kako je utvrđeno u članku 28. Priloga II. naknada je iz stavka 18. točke 1. podtočke (a) Priloga IV. 4. Odstupajući od stavka 3., dvostrani sporazumi s podsustavima koji upotrebljavaju PI, ali samo namiruju plaćanja u korist svojih klijenata, moraju biti u skladu sa svim sljedećim: (a) Prilogom II., osim glave V., članka 36. i dodataka VI. i VII.; i (b) člankom 18. Priloga IV. Za potrebe točke (a), naknada koja se koristi kao osnova za izračun novčanih kazni za nepoštovanje sigurnosnih zahtjeva iz članka 28. Priloga II. naknada je iz stavka 18. točke 1. podtočke (a) Priloga IV. 5. Središnje banke Eurosustava pružaju usluge prijenosa sredstava u novcu središnje banke za podsustave koji namiruju trenutačna plaćanja u vlastitim knjigama u skladu sa SCT Inst shemom samo na platformi TIPS. Dvostrani sporazumi za pružanje takvih usluga prijenosa sredstava moraju biti u skladu s Prilogom IV.a i moraju omogućavati samo namiru trenutačnih plaćanja u skladu sa SCT Inst shemom. U takvim dvostranim sporazumima, na odgovarajući način primjenjuju se sljedeće odredbe Priloga II.b: (a) dodatci I., II. i III.; (b) članak 4. (opći opis sustava TARGET2); (c) članak 5. (mjerila za pristup), pri čemu se od podsustava zahtijeva da udovolji mjerilima za pristup iz definicije pojma „podsustav” iz članka 1. Priloga II.b; (d) članak 6. stavak 1. (tehnički i pravni zahtjevi), s iznimkom da podsustavi moraju, umjesto da se pridržavaju SCT Inst sheme potpisivanjem Sporazuma o pristupanju SEPA trenutačnom kreditnom transferu, objaviti svoju usklađenost sa SCT Inst shemom; (e) članak 6. stavci od 2. do 5. (postupak prijave), osim što i. umjesto ispunjavanja mjerila za pristup iz članka 5. podsustav mora ispuniti mjerila za pristup iz definicije pojma „podsustav” iz članka 1. Priloga II.b i ii. umjesto dostavljanja dokaza o svojem pridržavanju SCT Inst sheme, podsustav dostavlja dokaz o objavi usklađenosti sa SCT Inst shemom; (f) članak 7. (pristup platformi TIPS); (g) članak 8. (dostupne strane); (h) članak 9. (pružatelj mrežnih usluga); (i) članak 11. (imenik TIPS-a); (j) članak 11.a (repozitorij MPL-a); (k) članak 12. (obveze središnjih banaka i imatelja računa), osim stavka 4.; (l) članak 14. (zahtjevi za suradnju i razmjenu informacija); (m) članak 16. (vrste naloga za plaćanje); (n) članak 17. (prihvaćanje i odbijanje naloga za plaćanje); (o) članak 18. (obrada naloga za plaćanje); (p) članak 19. (zahtjev za opoziv); (q) članak 20. (trenutak unosa, trenutak neopozivosti); (r) članak 21. (sigurnosni zahtjevi i neprekinuto poslovanje); (s) članak 23. (sustav odgovornosti); (t) članak 24. (pravila o dokazivanju); (u) članci 25. i 26. (trajanje, trajno i privremeno isključenje iz sudjelovanja), osim članka 26. stavka 1. točke (b) i članka 26. stavka 4. drugog podstavka; (v) članak 27., prema potrebi (zatvaranje računa); (w) članak 29. (pravila o povjerljivosti); (x) članak 30. (zahtjevi Unije za zaštitu podataka, sprečavanje pranja novca i povezana pitanja); (y) članak 31. (zahtjevi za obavijesti); (z) članak 34. (pravila o mjerodavnom pravu, nadležnosti i mjestu izvršenja); (aa) članak 35.a (prijelazna odredba).”;